เก็บตกการเงิน
ธกส.จัดงานมหกรรมลองกอง
25 ม.ค. 2556

ธกส.จัดงานมหกรรมลองกอง
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า เพื่อช่วยเหลือเกษตรกรผู้ปลูกลองกองในพื้นที่ 3 จังหวัดชายแดนภาคใต้ คือ จ.ยะลา ปัตตานี นราธิวาส และอีก 4 อำเภอ ใน จ.สงขลา ที่มีผลผลิตออกมาเป็นจำนวนมาก แต่พ่อค้าไม่สามารถเข้าไปรับซื้อผลผลิตจากเกษตรกรได้โดยตรง ธ.ก.ส.จึงได้ร่วมกับหน่วยงานของภาครัฐ เอกชนในพื้นที่ และสหกรณ์การเกษตรเพื่อการตลาดลูกค้า ธ.ก.ส. (สกต.) จัดทำโครงการมหกรรมลองกองเพื่อช่วยเหลือเกษตรกร 
ทั้งนี้ สกต.ของแต่ละจังหวัดรับซื้อและรวบรวมผลผลิตจากเกษตรกร พร้อมคัดเกรดเพื่อบรรจุกล่องส่งจำหน่าย เกรด A ราคากิโลกรัมละ 50 บาท หรือกล่องละ 500 บาท และเกรดทั่วไป ราคากิโลกรัมละ 35 บาท หรือกล่องละ 350 บาท
ขณะเดียวกันจะจัดคาราวานเพื่อนช่วยเพื่อน โดยปล่อยรถขนส่งลองกองที่หน้าสำนักงาน ธ.ก.ส. จังหวัดยะลา ไปยังพื้นที่ต่างๆ ทั่วประเทศที่มีการสั่งซื้อผลผลิตลองกอง 
มาตรการสุดท้ายจะเปิดจุดจำหน่ายลองกองตามสถานที่ราชการในกรุงเทพฯ เช่น กระทรวงการคลัง การไฟฟ้าฝ่ายผลิตบางกรวย ศูนย์ราชการแจ้งวัฒนะ เปิดจุดจำหน่ายใจกลางเมือง หน้าห้างเซ็นทรัลเวิลด์ ในระหว่างวันที่ 2527 ม.ค.นี้ โดยตั้งเป้าที่จะระบายผลผลิตจากพื้นที่สู่ผู้บริโภคทั่วประเทศอย่างน้อย 100 ตัน
เอสเอ็มอีแบงก์จับคู่ธุรกิจญี่ปุ่น
ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ร่วมกับองค์กรเจเอฟซี (JFC, Japan Finance Corporation, SME Unit) จัดกิจกรรมจับคู่ธุรกิจไทยญี่ปุ่น ครั้งที่ 7 วันที่ 12 ก.พ.นี้ ณ ห้องแกรนด์ฮอลล์ ไบเทค บางนา โดยเปิดรับสมัครผู้เข้าร่วมโครงการทั้งผู้ประกอบการไทยและญี่ปุ่น แบ่งเป็นกลุ่มธุรกิจอุตสาหกรรมผู้ผลิต ธุรกิจการค้าระหว่างประเทศ และธุรกิจบริการ ที่ติดต่อทำธุรกรรมกับบริษัทญี่ปุ่นหรือได้รับมาตรฐานการผลิต อาทิ มาตรฐาน อย. มาตรฐาน ISO/TS16949, JIS จะได้รับสิทธิเข้าร่วมโครงการโดยไม่เสียค่าใช้จ่ายใดๆ